b'\n_START_ARTICLE_\nPaavo Pentik\xc3\xa4inen\n_START_PARAGRAPH_\nPaavo Erkki Juhani Pentik\xc3\xa4inen (27. syyskuuta 1938 Viipuri \xe2\x80\x93 21. tammikuuta 2013) oli suomalainen n\xc3\xa4yttelij\xc3\xa4. H\xc3\xa4n toimi my\xc3\xb6s teatteriohjaajana._NEWLINE_Pentik\xc3\xa4inen oli Yleisradion Televisioteatterin n\xc3\xa4yttelij\xc3\xa4 1965\xe2\x80\x931996. H\xc3\xa4n n\xc3\xa4ytteli useissa teattereissa, elokuvissa sek\xc3\xa4 televisio-ohjelmissa 1960-luvulta l\xc3\xa4htien. H\xc3\xa4nen tunnettuja roolejaan ovat muun muassa Akusti Koskela elokuvassa T\xc3\xa4\xc3\xa4ll\xc3\xa4 Pohjant\xc3\xa4hden alla (1968), pappi elokuvassa Leikkikalugangsteri (1969), Reiska Mikko Niskasen Kahdeksan surmanluotia -elokuvassa (1972), rakennusty\xc3\xb6mies Urho Suomalainen elokuvassa Jouluksi kotiin (1975), Vilho Lammen rooli elokuvassa Jumala on kauneus (1985), Tuure Hilarius Ruokosen rooli elokuvassa Petos (1988), rekkakuski TV-teatterin road moviessa Miss\xc3\xa4 on suuri pohjoinen (1991) sek\xc3\xa4 Tauno Tane Lintusen  rooli elokuvassa Pilkkuja ja pikkuhousuja (1992). Pentik\xc3\xa4inen oli my\xc3\xb6s \xc3\xa4\xc3\xa4niroolissa piirrossarjoissa Kaukamets\xc3\xa4n pakolaiset ja Vili Vilperi._NEWLINE_Pentik\xc3\xa4inen opiskeli Suomen Teatterikoulussa vuosina 1958\xe2\x80\x931961. H\xc3\xa4n sai kahdesti parhaan miesp\xc3\xa4\xc3\xa4osan Jussi-palkinnon.'